Ο **Χρήστος Ξανθόπουλος** (γένν. 12 Σεπτεμβρίου 1954, Κορυδαλλός), είναι Έλληνας παλαίμαχος ποδοσφαιριστής, ο οποίος αγωνιζόταν στη θέση του κεντρικού επιθετικού.

Αγωνίστηκε σε όλες τις κατηγορίες τις δεκαετίες του '70 και '80 και διακρίθηκε περισσότερο στο πρωτάθλημα της Β΄ Εθνική κατηγορίας. Συνολικά στις 3 πρώτες εθνικές κατηγορίες έχει σκοράρει 114 τέρματα, εκ των οποίων 5 στην Α' Εθνική, 89 στην Β' Εθνική και 20 στην Γ' Εθνική.

Διακρίθηκε κυριότερα με την Προοδευτική, αποτελώντας μέχρι σήμερα έναν από τους κορυφαίους σκόρερ της και τον πρώτο σκόρερ στην ιστορία της στη Β' Εθνική κατηγορία με σύνολο 75 τέρματα, από τα 89 που πέτυχε συνολικά στη δεύτερη εθνική κατηγορία στην καριέρα του.

Ποδοσφαιρική σταδιοδρομία
-------------------------

### Ως αθλητής

Ξεκίνησε το ποδόσφαιρο σε ηλικία 15 ετών με τον Α.Ο. Ποντίων Νίκαιας και το καλοκαίρι του 1973 μεταγράφηκε στην Προοδευτική, κατόπιν υποδείξεων του προπονητή της Σούλη Κίνλεϊ που είχε παρακολουθήσει την αγωνιστική του δράση στα Πειραϊκά πρωταθλήματα. Την επόμενη εξαετία αγωνίστηκε μόνιμα με τα χρώματα της Προοδευτικής στη Β΄ Εθνική κατηγορία, πετυχαίνοντας συνολικά 75 τέρματα. Οι εμφανίσεις του στην Προοδευτική προκάλεσαν το ενδιαφέρον των Ολυμπιακού, Εθνικού Πειραιώς, ΠΑΣ Γιάνινα και Παναχαϊκής και τελικά, το 1979 μεταγράφεται στην Παναχαϊκή. Με τη φανέλα της Παναχαϊκής μετείχε σε 31 αγώνες των δύο εναρκτήριων επαγγελματικών πρωταθλημάτων Α΄ Εθνικής (1979-80 και 1980-81) και σημείωσε συνολικά 4 γκολ. Παρέμεινε στην ομάδα της Πάτρας μέχρι και τις αρχές της σεζόν 1981-82, όπου η ομάδα αγωνιζόταν στην Β΄ Εθνική, όταν τον Δεκέμβριο του 1981 αποδεσμεύτηκε.

Ακολούθως, επέστρεψε στον Πειραιά, αυτή τη φορά για τον Εθνικό, ο οποίος και τον απέκτησε στα τέλη του Δεκεμβρίου του 1981. Με τη φανέλα του Εθνικού αγωνίστηκε για τελευταία φορά στην Α΄ Εθνική, ολοκληρώνοντας τη σεζόν 1981-82, έχοντας σημειώσει 1 τέρμα σε 9 συμμετοχές πρωταθλήματος. Στη συνέχεια, το 1982 μετακινήθηκε στη Λειβαδιά για τον Λεβαδειακό, ομάδα Β΄ Εθνικής. Το 1983 επέστρεψε ξανά στον Πειραιά για τον Ιωνικό Νίκαιας, μόλις υποβιβασμένο στη Γ΄ Εθνική, στον οποίο αγωνίστηκε 3 χρονιές. Η δεύτερη αγωνιστική περίοδος (1984-85) συνοδεύτηκε με την κατάληψη της δεύτερης θέσης στο νότιο όμιλο και την άνοδο και η επόμενη (1985-86) αποτέλεσε η τελευταία παρουσία του Ξανθόπουλου στη Β΄ Εθνική.

Στη συνέχεια έκανε τις τελευταίες του εμφανίσεις στην καριέρα του, αγωνιζόμενος στο πρωτάθλημα της Δ΄ Εθνικής. Αρχικά, το 1986 μεταγράφηκε στην ΑΕ Χίου, όπου αγωνίστηκε για μια σεζόν (1986-87) και το 1987 επέστρεψε εκ νέου στον Πειραιά για λογαριασμό του Περαμαϊκού, με τον οποίον αγωνίστηκε μέχρι τον Ιανουάριο του 1988, όποτε και αποφάσισε να σταματίσει την ποδοσφαιρική του καριέρα.

Επίσης, έχοντας υπηρετήσει στο Πυροσβεστικό Σώμα, στελεχείωσε παράλληλα την ποδοσφαιρική ομάδα του σώματος.

### Ως παλαίμαχος

Μετά την αποχώρηση του από την ενεργό δράση, δραστηριοποιήθηκε με τον Σύλλογο Βετεράνων Ποδοσφαιριστών της Προοδευτικής. Έχει συμμετάσχει στον, επί χρόνια καθιερωμένο, αγώνα παλαιμάχων Βραδυποριακός - Ταλαιπωριακός και σε άλλους αγώνες και δραστηριότητες των παλαιμάχων, ενώ έχει διατελέσει επίσης προπονητής και διοικητικό στέλεχος. 

Στις εκλογές των παλαιμάχων της Προοδευτικής στις 17 Νοεμβρίου του 2008, εξελέγη αντιπρόεδρος. Στις επόμενες εκλογές των παλαιμάχων, στις 7 Μαρτίου του 2014, εξελέγη αντιπρόεδρος και λίγους μήνες μετά ανέλαβε την προεδρία αλλά και τον ρόλο του προπονητή του συλλόγου των παλαιμάχων.

Παραπομπές
----------

1. ↑  ΤΟ ΣΤΑΤΙΣΤΙΚΟ ΠΕΡΙΣΚΟΠΙΟ: Η ΛΕΣΧΗ ΤΩΝ 100 ΓΚΟΛ (Γιώργος Παγιωτέλης), εφ. Αθλητική Ηχώ, 22/6/1986, σελ. 2
2. ↑  Greece 1998/99 • Rosters • A.O. Proodeftiki Neolaia top scorers, Αλέξανδρος Μαστρογιαννόπουλος, Rec.Sport.Soccer Statistics Foundation (RSSSF) (Αγγλικά)
3. ↑  *"Ανεκοινώθη υπό της Προοδευτικής, ότι υπέγραψε χθες δελτίο στον σύλλογο ο κεντρικός κυνηγός του Α.Ο. Ποντίων, Ξανθόπουλος. Η μεταγραφή έγινε κατόπιν υποδείξεως του προπονητού κ. Σούλη και θεωρείται σαν επιτυχία της ομάδος του Κορυδαλλού."*, ψηφιακό αρχείο εφ. Αθλητική Ηχώ, 04/07/1973, σελ. 5
4. ↑  Greece 1998/99 • Rosters • A.O. Proodeftiki Neolaia top scorers, Αλέξανδρος Μαστρογιαννόπουλος, Rec.Sport.Soccer Statistics Foundation (RSSSF) (Αγγλικά)
5. ↑  Το ενδιαφέρον του Ολυμπιακού για τον Χρήστο Ξανθόπουλο[*νεκρός σύνδεσμος*], xanthopoulos.club
6. ↑  "Η Παναχαϊκή πήρε τον Ξανθόπουλο", εφ. Αθλητική Ηχώ, 17/08/1979, σελ. 6
7. ↑  Greece 1979/80, Αλέξανδρος Μαστρογιαννόπουλος, RSSSF (Αγγλικά)
8. ↑  Greece 1980/81, Αλέξανδρος Μαστρογιαννόπουλος, RSSSF (Αγγλικά)
9. ↑  "Ο Ξανθόπουλος ελεύθερος από την Παναχαϊκή", εφ. Αθλητική Ηχώ, 05/12/1981, σελ. 6
10. ↑  "Ο Ξανθόπουλος μετά από δύο χρόνια ξανά στον Πειραιά", εφ. Αθλητική Ηχώ, 31/12/1981, σελ. 3
11. ↑  Greece 1981/82, Αλέξανδρος Μαστρογιαννόπουλος, RSSSF (Αγγλικά)
12. ↑  εφ. Αθλητική Ηχώ, 13/08/1982, σελ. 4
13. ↑  *"Τον επιθετικό άσσο Χρήστο Ξανθόπουλο απέκτησε ο Λεβαδειακός."*, εφ. Αθλητική Ηχώ, 18/8/1982, σελ. 1
14. ↑  "Ο Ξανθόπουλος στον Ιωνικό", εφ. Αθλητική Ηχώ, 28/7/1983, σελ. 3
15. ↑  Παρουσίαση ομάδων Γ΄ Εθνικής, εφ. Αθλητική Ηχώ, 04/09/1983, σελ.4
16. ↑  *"Η Χίος απέκτησε στις μεταγραφές μια ολόκληρη εντεκάδα. Η μεγάλη επιτυχία όμως ήταν η απόκτηση των επιθετικών Πολίτη και Ξανθόπουλου, ενός διδύμου Β' Εθνικής (πέρσι έπαιζαν σε Αθηναϊκό και Ιωνικό αντίστοιχα), καθώς και τους Βιδάλη (από Ηλιούπολη), Γιακουμή (από Α.Σ. Ποντίων Δρ.)."*, εφ. Αθλητική Ηχώ, 21/9/1986, σελ. 7
17. ↑  *"Ο Περαμαϊκός απέκτησε μέχρι τώρα τους Κυπράκη, Ξανθόπουλο και Τσιριγώτη."*, εφ. Αθλητική Ηχώ, 1/8/1987, σελ. 3
18. ↑  *"Χωρίς τέσσερις βασικούς του παίκτες θα αντιμετωπίσει σήμερα ο Περαμαϊκός στη Σπάρτη την ομώνυμη ομάδα. Συγκεκριμένα θα απουσιάσουν ο στρατευμένος Γαλανός, ο τραυματίας Σπαρής, ο Αλμπάνης που είναι ασθενής και ο Ξανθόπουλος που σταμάτησε το ποδόσφαιρο."*, εφ. Αθλητική Ηχώ, 3/1/1988, σελ. 6

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |